Man skuldig ná hy hond in slagyster laat lyDie slagyster waarin die hond getrap het. Foto: Verskaf Mvula Isaac Mini(48), ŉ inwoner van Verkeerdevlei in die Vrystaat, is skuldig bevind aan dieremishandeling nadat hy verlede jaar ŉ hond in ŉ slagyster gevang en vir ses ure lank laat ly het. Reinet Meyer, senior inspekteur van die Dierebeskermingsvereniging (DBV) in Bloemfontein, het Woensdag aan Maroela Media gesê Mini is Maandag in die landdroshof op Brandfort, noordoos van Bloemfontein, skuldig bevind en gevonnis. “Mini het in November 2014 ŉ slagyster gestel omrede iets sy hoenders gevang het,” het Meyer gesê. “Hy het in die hof getuig dat hy meer as 60 hoenders gehad het en daar glo net 12 oor was toe hy die slagyster gestel het.” Mvula Isaac Mini. Foto: Verskaf Die hond het op 25 November net ná middernag in die slagyster getrap. Marina Muller, Mini se buurvrou, het die vreeslike getjank gehoor, maar kon nie gaan ondersoek instel nie omdat sy te bang was om uit te gaan. “Sy moes vir nagenoeg ses ure hoor hoe die hond ly en het met daglig gaan ondersoek instel. Sy het gesien daar was ŉ hond in die slagyster op Mini se erf. Daar was ook ŉ vars dooie bokkop wat die hond gelok het. Sy het ŉ ander buurman gaan roep om haar te gaan help om die slagyster oop te kry.” Die hond se poot was erg beseer. Die eienaar is kort daarna opgespoor en die hond is na ŉ veearts geneem waar hy behandel en aan die eienaar terugbesorg is. Die hond is ŉ kruising. Landdros Johan Barnard het in sy uitspraak gesê Mini het geen berou oor sy daad getoon nie. Hy het ook gesê Mini het vir meer as ses ure lank na die getjank van die hond geluister en het niks daaraan gedoen nie. Mini is tot ses maande tronkstraf gevonnis, of ŉ boete van R4 000. Sy vonnis is opgeskort vir vyf jaar. Die slagyster is ook gekonfiskeer.